PREDKLADACIA SPRÁVA

Informácia o aktualizácii Národnej stratégie ISPA – časť životné prostredie SR sa predkladá na základe uznesenia vlády SR č. 40 - Plánu práce vlády SR na r. 2002.

Národná stratégia ISPA poskytuje rámec pre identifikáciu projektov programu EÚ ISPA a stanovuje kritériá, ktoré sa používajú pri výbere a hodnotení navrhovaných projektov. 
Národná stratégia ISPA – časť ŽP bola schválená v septembri r. 2000 ministerstvom životného prostredia SR po predchádzajúcom medzirezortnom pripomienkovom konaní a následne odsúhlasená v októbri r. 2000 Riadiacim výborom (Management Committee) Európskej komisie.
V zmysle osobitných predpisov EÚ a SR^1) sa stratégia aktualizuje priebežne. 
Posledná aktualizácia sa vzťahuje k 15. januáru 2002, kedy minister životného prostredia schválil Indikatívny zoznam prioritných projektov programu ISPA, v zmysle záverov 2. zasadnutia Pracovnej skupiny ISPA z 8.11.2001. Indikatívny zoznam prioritných projektov ISPA, ako aj závery zasadnutia boli následne v priebehu prvého štvrťroka roku 2002 zapracované do aktualizácie Národnej stratégie ISPA – časť životné prostredie.

Informácia o aktualizácii stratégie má tri časti:
1.	Národná stratégia ISPA - časť životné prostredie SR
2.	Zápis z 2. zasadnutia Pracovnej skupiny ISPA dňa 8.11.2001
3.	Indikatívny zoznam prioritných projektov programu ISPA schválený ministrom  životného prostredia Slovenskej republiky dňa 15. 1. 2002

Národná stratégia ISPA - časť ŽP obsahuje stručný popis národnej environmentálnej politiky a jej integrácie do EÚ, zhodnotenie stavu životného prostredia Slovenska; prehľad a trendy budovania environmentálnej infraštruktúry vo vybraných sektoroch (voda, ovzdušie, tuhý odpad), informáciu o financovaní environmentálnych projektov, kritériá pre výber projektov ako aj zdôvodnenie spôsobu výberu prioritných projektov pre financovanie z programu ISPA

Predkladaný materiál má informatívny charakter a nemá finančný, ekonomický, environmentálny vplyv ani vplyv na zamestnanosť.

^1) - Nariadenie Rady Európskej únie č. 1267/1999 z 21. júna 1999, ktorým bol zriadený program predvstupovej pomoci ISPA pre kandidátske krajiny,
- Koordinačná smernica pre prípravu a realizáciu programu ISPA v Slovenskej republike, schválená uznesením vlády SR č. 739 z 20. septembra 2000, v ktorej sú určené základné princípy prípravy a realizácie programu ISPA pri budovaní infraštruktúry v sektoroch dopravy a životného prostredia,
- Manuál ISPA – pracovný dokument, schválený Európskou komisiou v októbri 2000, aktualizovaný EK v januári 2002,
- Pokyny pre hospodárenie s finančnými prostriedkami pri realizácii programu ISPA, schválené uznesením vlády SR č. 1114 z 28. novembra 2001.